Μητροπολίτης Σαράντα Εκκλησιών Ανδρέας

Ο Μητροπολίτης Σαράντα Εκκλησιών Ανδρέας (κατά κόσμον Παύλος Σοφιανόπουλος, Βάρδα Ηλείας, 18 Αυγούστου 1975) είναι Έλληνας θεολόγος και ιεράρχης του Οικουμενικού Πατριαρχείου Κωνσταντινουπόλεως, Μητροπολίτης Σαράντα Εκκλησιών από το 2021.

 Βιογραφικά στοιχεία 
Ο κατά κόσμον Παύλος Σοφιανόπουλος γεννήθηκε το 1975 στην Βάρδα Ηλείας, παιδί πολύτεκνης οικογένειας. Ο πατέρας του, Φώτιος, και η μητέρα του, Δήμητρα, εργάζονταν στο Νοσοκομείο Ρίου. Το 1980 η οικογένεια μετακόμισε στην Πάτρα. 

Φοίτησε στο Εκκλησιαστικό Λύκειο Πατρών και κατόπιν σπούδασε θεολογία στη Θεολογική Σχολή του Εθνικού και Καποδιστριακού Πανεπιστημίου Αθηνών. Πραγματοποίησε μεταπτυχιακές σπουδές στο Στρασβούργο της Γαλλίας.

Χειροτονήθηκε διάκονος το 2014 από τον Μητροπολίτη Αγαθονικείας Απόστολο. Υπηρέτησε στην Πατριαρχική Αυλή ως πατριαρχικός διάκονος, ως Τριτεύων και ακολούθως Δευτερεύων. Ορίστηκε Μέγας Αρχιδιάκονος τον Αύγουστο του 2014. Στις 30 Νοεμβρίου 2017, κατά την Πατριαρχική και Συνοδική Θεία Λειτουργία στον Πάνσεπτο Πατριαρχικό Ναό του Αγίου Γεωργίου στο Φανάρι, χειροτονήθηκε πρεσβύτερος και χειροθετήθηκε Μέγας Πρωτοσύγκελλος του Οικουμενικού Πατριαρχείου από τον Οικουμενικό Πατριάρχη Βαρθολομαίο. 

Στις 17 Μαρτίου 2021 εξελέγη από την Αγία και Ιερά Σύνοδο του Οικουμενικού Πατριαρχείο Μητροπολίτης Σαράντα Εκκλησιών και χειροτονήθηκε επίσκοπος στις 21 Μαρτίου στον Πατριαρχικό Ναό Αγίου Γεωργίου. Τη χειροτονία τέλεσε ο Οικουμενικός Πατριάρχης Βαρθολομαίος, συμπαραστατούμενος απο πλειάδα αρχιερέων..

Από την 1η Σεπτεμβρίου 2021 είναι αρχιερατικώς προϊστάμενος της Μεγαλώνυμης Κοινότητας Σταυροδρομίου.

 Παραπομπές 

Ανδρεας